Leif Mikkelsen (LA), 2014-10-01:
Egentlig er baggrunden for denne ekstraordinære indkaldelse af Folketinget jo dybt bekymrende og tragisk, nemlig at en terrororganisation med et middelalderligt livssyn og total mangel på respekt for mennesker har sendt billeder rundt, der har rystet verden.
Det står vist helt klart, at formålet er at udvikle sig og brede sig til så meget af verden som muligt.
Og det er så også det, der har ført til, at en international koalition, som vel egentlig ikke tidligere er set, nu har set dagens lys.
For denne terrororganisation kan vel bedst betegnes som en kræftbyld på verdenssamfundet, som skal bekæmpes og, som sagt af fremtrædende ledere, om muligt tilintetgøres.
Der er Danmark så af denne koalition blevet bedt om et bidrag med afsæt i, at man i det særlig vanskelige område selv har bedt om denne hjælp.
Derfor støtter Liberal Alliance naturligvis regeringens forslag her i dag og hilser med tilfredshed, at regeringen er kommet med et forslag, der er tilpasset det, man er blevet bedt om af koalitionen, og det, Danmark kan bidrage med med kvalitet, fordi vi har et dygtigt forsvar.
Vi har vist, at vi har et dygtigt flyvevåben, der kan løse de opgaver, der skal løses, til punkt og prikke, og som ofte er blevet rost for indsatsen.
Derfor er det også vigtigt, at der her i dag i Folketinget tegner sig et så bredt flertal, som der gør, som opbakning til dem i forsvaret, som vi nu beder om at tage ned i områder, som vi ved er farlige og risikofyldte.
Måske er flybombningen mindre farlig, men der er personer, der skal træne og dygtiggøre irakerne til selv at klare en fremtidig opgave, og det er aldrig ufarligt.
Det er sjældent, at en kamphandling eller en krig går, som beslutningstagere eller hærførere forudser.
Der sker altid uforudsete ting.
Derfor skal man ikke tro, at vi kan står her og sige, at det er en ufarlig øvelse, vi deltager i, og derfor er det utrolig vigtigt, at der er fuld opbakning til de personer, vi beder om at udføre denne opgave på Danmarks vegne for at bekæmpe en terrorcelle, som måske endda også har fundet vej til Danmark og ellers vil gøre det.
Derfor er det faktisk en særdeles vigtig opgave, og jeg synes, vi i dag skal sige, at det er rettidig handling fra regeringens side ekstraordinært at indkalde Folketinget for at sende det signal i dag: Vi er klar, og det er vi så hurtigt, som det overhovedet er muligt, ud fra respekten også for en demokratisk beslutningsproces.
Og derfor siger vi fra Liberal Alliances side, at der er ros til regeringen i dag.
Samtidig må vi så også afvise Enhedslistens forslag, for vi mener faktisk, det er utrolig vigtigt, at vi holder os til aftalerne.
Vi er blevet bedt om at løse en afgrænset opgave i Irak, og vi skal ikke også begynde at træffe beslutninger i Folketinget, der kan forstyrre en sådan koalition, om andre små lyster, som man lige kunne tænke sig og tror er godt.
Det er nødvendigt, at vi alle bidrager til at opretholde sammenhængskraften i denne koalition, og derfor skal Enhedslistens forslag selvfølgelig afvises.
Så vil jeg gerne understrege, at det selvfølgelig er vigtigt, at der bliver fundet politiske løsninger i Irak.
Og derfor må læren af tidligere tiders indsats også være, at når vi har ydet det bidrag og vi har svækket og forhåbentlig nedkæmpet ISIL, så bruger man også i den her koalition kræfter politisk på at sikre en balance i Irak i fremtiden, der tager hensyn til alle grupperinger og ikke får skabt en ny situation som den, vi ser nu.
Der er det ikke løsningen, at man bare skal væk så hurtigt som muligt.
Der er det faktisk løsningen at sikre, at der bliver en fremtid, hvor man når frem til politiske løsninger, der er uholdbare.
Det er den egentlige og reelle bekæmpelse af en sådan terrorcelle, som her skabt, måske ved uopmærksomhed, og som har fået lov til at udvikle sig for længe.
Så tak for rettidig omhu fra regeringens side, og fuld opbakning fra Liberal Alliance.